Ανακοίνωση της Επιτροπής βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου

Τροποποίηση των υποχρεώσεων δημόσιας υπηρεσίας στις τακτικές αεροπορικές γραμμές μεταξύ Δουβλίνου και Donegal από την Ιρλανδία

(2002/C 66/03)

(Κείμενο που παρουσιάζει ενδιαφέρον για τον ΕΟΧ)

1. Η Ιρλανδία αποφάσισε να τροποποιήσει, από την 22α Ιουλίου 2002, τις υποχρεώσεις δημόσιας υπηρεσίας για τις τακτικές αεροπορικές γραμμές Δουβλίνου-Donegal-Δουβλίνου, οι οποίες είχαν δημοσιευθεί στην Επίσημη Εφημερίδα των Ευρωπαϊκών Κοινοτήτων C 265 της 15ης Σεπτεμβρίου 2000 (όπως τροποποιήθηκε με το διορθωτικό που δημοσιεύθηκε στην ΕΕ C 276 της 28ης Σεπτεμβρίου 2000) βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών.

2. Οι υποχρεώσεις δημόσιας υπηρεσίας έχουν ως εξής

2.1. Ελάχιστη συχνότητα και χωρητικότητα

α) Η γραμμή πρέπει να εκτελείται με τουλάχιστον δύο πτήσεις μετ' επιστροφής ημερησίως, επτά ημέρες την εβδομάδα, κατά τους τέσσερις μήνες από το Μάιο έως και τον Αύγουστο, και με μια πτήση μετ' επιστροφής ημερησίως, επτά ημέρες την εβδομάδα, κατά τη διάρκεια των οκτώ μηνών από το Σεπτέμβριο έως και τον Απρίλιο.

β) Ελάχιστη προβλεπόμενη χωρητικότητα 60 θέσεων ημερησίως προς κάθε κατεύθυνση από και προς Donegal/Δουβλίνο (δηλ. τουλάχιστον 120 θέσεις και προς τις δύο κατευθύνσεις), επτά ημέρες την εβδομάδα, κατά τους τέσσερις από το Μάιο έως και τον Αύγουστο και τουλάχιστον 30 θέσεων ημερησίως προς κάθε κατεύθυνση από και προς Donegal/Δουβλίνο (δηλ. τουλάχιστον 60 θέσεις και προς τις δύο κατευθύνσεις), επτά ημέρες την εβδομάδα, κατά τους οκτώ μήνες από Σεπτέμβριο έως και τον Απρίλιο.

Οι ανωτέρω απαιτήσεις ισχύουν για όλη τη διάρκεια του έτους.

2.2. Τύπος χρησιμοποιούμενου αεροσκάφους

α) Τα δρομολόγια πρέπει να εκτελούνται με αεροσκάφος υπό πίεση ελάχιστης χωρητικότητας 30 θέσεων.

β) Εφιστάται η προσοχή του αερομεταφορέα στις τεχνικές και λειτουργικές συνθήκες που επικρατούν στους αερολιμένες. Για περαιτέρω πληροφορίες παρακαλείσθε να απευθυνθείτε στην Airports Division, Department of Public Enterprise, 44 Kildare Street, Dublin 2, Mr Ken Gorman Τηλ. (353-1) 604 16 18, φαξ (353-1) 604 16 81, e-mail: kengorman@dpe.ie

2.3. Ωράρια

Από Δευτέρα έως και Παρασκευή, ο προγραμματισμός των πτήσεων πρέπει να περιλαμβάνει μια πολύ πρωινή πτήση από το Donegal προς το Δουβλίνο και μια βραδυνή από το Δουβλίνο προς το Donegal έτσι ώστε οι επιβάτες, καθώς και εκείνοι που ταξιδεύουν για λόγους εργασίας, να μπορούν να κάνουν ένα ταξίδι μετ' επιστροφής εντός της ημέρας. Η απαίτηση αυτή ισχύει για όλη τη διάρκεια του έτους.

2.4. Ναύλοι

α) Οι ισχύοντες ναύλοι πρέπει να έχουν ως εξής:

i) μέγιστος ναύλος μετ' επιστροφής 123 ευρώ για μέγιστη χωρητικότητα 40 % ημερησίως προς κάθε κατεύθυνση από και προς Donegal/Δουβλίνο·

ii) ναύλος έως 110 ευρώ για χωρητικότητα τουλάχιστον 40 % ημερησίως προς κάθε κατεύθυνση από και προς Kerry/Δουβλίνο·

iii) δεν επιβάλλονται περιορισμοί στους ναύλους για το υπόλοιπο των ελάχιστων απαιτούμενων θέσεων ημερησίως στο δρομολόγιο.

β) Ο αερομεταφορέας που αναλαμβάνει την υποχρέωση δημόσιας υπηρεσίας πρέπει να συνάψει συμφωνίες για την υποκείμενη σε υποχρεώσεις δημόσιας υπηρεσίας γραμμή με τουλάχιστον δύο άλλες αεροπορικές εταιρείες που εκτελούν πτήσεις από το Δουβλίνο προς το Ηνωμένο Βασίλειο και την ηπειρωτική Ευρώπη. Αυτές οι συμφωνίες με άλλες αεροπορικές εταιρείες πρέπει να προβλέπουν ιδίους ή ισοδύναμους όρους και συνθήκες και να ακολουθούν, για τους ναύλους του δρομολογίου, ανάλογο σύστημα σύμφωνα με τους διεθνείς κανόνες. Ο αερομεταφορέας που αναλαμβάνει την υποχρέωση δημόσιας υπηρεσίας πρέπει επίσης να συνάψει συμφωνία με οιαδήποτε άλλη ενδιαφερόμενη αεροπορική εταιρεία που εκτελεί δρομολόγια από τον αερολιμένα του Δουβλίνου υπό ιδίους ή ισοδύναμους όρους και συνθήκες.

γ) Οι ναύλοι που αναφέρονται στο στοιχείο α) περιπτώσεις i) και ii) ανωτέρω μπορούν να αυξάνονται μια φορά ανά έτος με την εκ των προτέρων συγκατάθεση του υπουργού δημοσίων επιχειρήσεων, εφόσον σημειωθεί ασυνήθης και απρόβλεπτη αύξηση των συντελεστών κόστους εκτέλεσης της γραμμής για την οποία δεν ευθύνεται ο αερομεταφορέας. Οι νέοι ναύλοι κοινοποιούνται στον αερομεταφορέα που εκτελεί την γραμμή και τίθενται σε εφαρμογή μόνον εφόσον κοινοποιηθούν προηγουμένως στην Ευρωπαϊκή Επιτροπή και δημοσιευθούν στην Επίσημη Εφημερίδα των Ευρωπαϊκών Κοινοτήτων.

2.5. Εμπορία των πτήσεων

Η εμπορία των πτήσεων πρέπει να γίνεται με τουλάχιστον ένα ηλεκτρονικό σύστημα κράτησης θέσεων.

2.6. Συνέχεια των δρομολογίων

α) Εκτός από τις περιπτώσεις ανωτέρας βίας, ο αριθμός ακυρωμένων πτήσεων για λόγους απευθείας καταλογιζόμενους στον αερομεταφορέα δεν πρέπει να υπερβαίνει το 2 % του ελάχιστου απαιτούμενου αριθμού πτήσεων ετησίως.

β) Ο αερομεταφορέας οφείλει να γνωστοποιήσει την πρόθεσή του να διακόψει τη γραμμή με κοινοποίησή του έξι μήνες πριν την διακοπή των πτήσεων.